Ettepanek on proportsionaalsuse põhimõttega kooskõlas järgmisel põhjusel: ühine kalanduspoliitika on ühine poliitika. Vastavalt aluslepingu artikli 43 lõikele 3 on nõukogul kohustus võtta vastu meetmed kalapüügivõimaluste kehtestamise ja eraldamise kohta.

Esitatud meetmed on kavandatud vastavalt ühise kalanduspoliitika eesmärkidele ja eeskirjadele ning need on kooskõlas liidu säästva arengu poliitikaga.

(1)Nõukogu määrusega (EL) 2019/124 on määratud 2019. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ning liidu kalalaevade suhtes teatavates vetes väljaspool liitu.

(2)Läänepiirkonna vete kalavarude püügi mitmeaastane kava, mis jõustus 26. märtsil 2019, tunnistas kehtetuks euroopa merluusi ja norra salehomaari varude taastamise kava. Nõukogu määruse (EL) 2019/124 II lisas sätestatud püügikoorumuse piirangud kehtestati kõnealuse taastamiskava kohaselt. Kuna asjaomaseid kalavarusid majandatakse kooskõlas läänepiirkonna vete mitmeaastase kavaga, mille kohaselt kehtestatakse püügi piirnormid sellise kalastussuremuse sihttaseme saavutamiseks, mis vastab FMSY-vahemikele, ei ole edaspidi enam vaja kõnealuste kalavarude püügiga tegelevatele laevastikele kehtestada püügikoormuse piiranguid. Seetõttu tuleks II lisa kehtetuks tunnistada.

(3)Rahvusvaheline Mereuurimise Nõukogu (ICES) esitas teadusliku nõuande merlangi (merlangius melagnus) püügi kohta ICESi 7a rajoonis (Iiri meri). Kõnealuse kalavaru kaaspüügi lubatud kogupüük 2019. aastaks on kehtestatud selleks, et saavutada õige tasakaal kalapüügi jätkumise vahel, arvestades võimalikke ränki sotsiaalmajanduslikke tagajärgi, ning selle vahel, et vaja on saavutada kõnealuste kalavarude hea bioloogiline seisund, kuigi segapüügi puhul on raske püüda üheaegselt kõiki varusid maksimaalse jätkusuutliku saagikuse tasemel. Rahvusvahelise Mereuurimise Nõukogu (ICES) ajakohastatud teaduslikus analüüsis merlangi (merlangius melagnus) seisundi kohta ICESi 7a rajoonis ja selle vältimatu kaaspüügi kohta muudes püügipiirkondades soovitatakse praegust olukorda säilitada ja hinnatakse vastava püügi suuruseks 1 385 tonni. Pärast kõnealust teaduslikku analüüsi tuleks lubatud kogupüüki muuta nii, et see kajastaks summat, mis minimeeriks ohtu kehtestada varajane püügikeeld, võimaldades kudekarja biomassil samas jätkuvalt taastuda. Lubatud kogupüükide tase peaks hoidma ära ka kõnealuste kalavarude kalastussuremuse suurenemise ning pakkuma stiimuleid selektiivsuse suurendamiseks ja soovimatu saagi vältimiseks.

(4)2018. aasta detsembris leppisid asjaomased liikmesriigid kokku selles, et teevad koostööd loodepiirkonna vete liikmesriikide rühmades ja samuti tihedat koostööd loodepiirkonna vete nõuandekomisjoniga, et valmistada ette kaaspüügi vähendamise mitmeaastane kava. Kõnealuse kavaga tuleks tagada, et nende viie asjaomase kalavaru kaaspüüki, sealhulgas Iiri mere merlang, mille puhul Rahvusvahelise Mereuurimise Nõukogu (ICES) on soovitanud 2019. aastaks nullpüüki, vähendatakse selektiivsete meetmete või püügi vältimise meetmete kaudu. Komisjonil on kavas esitada kõnealune kava kalanduse teadus-, tehnika- ja majanduskomitee (STECF) täiskogu istungjärgule 2019. aasta juulis, et hinnata kava tulemuslikkust. Kui STECFi hinnang näitab, et kaaspüügi vähendamise kavaga ei saavutata soovitud tulemust vähendada kalastussuremust kaaspüügil, kaalub komisjon alternatiivseid meetmeid asjaomaste varude kalastussuremuse vähendamiseks.

(5)ICESi 28. märtsi nõuande kohaselt ei tohiks norra salehomaari (Nephrops norvegicus) püük funktsionaalses üksuses 31 ICESi 8c rajoonis ajavahemikul 1. jaanuarist 2019 kuni 31. detsembrini 2019 ületada 0,7 tonni. Norra salehomaari püügi võimalused funktsionaalses üksuses 31 ICESi 8c rajoonis tuleks vastavalt kindlaks määrata.

(6)28. märtsil 2019 avaldas ICES nõuande hariliku süvameregarneeli (Pandalus borealis) püügi kohta ICESi 3a rajoonis ja 4a rajooni idaosas (Skagerrak, Kattegat ja Põhjamere põhjaosa Norra süvikus). Kõnealuse nõuande põhjal ja pärast Norraga konsulteerimist on asjakohane kehtestada liidu hariliku süvameregarneeli kvoodiks ICESi 3a rajoonis 2 010 tonni, mis on kooskõlas maksimaalse jätkusuutliku saagikusega.

(7)22. veebruaril 2019 esitas ICES ajakohastatud nõuande põhjaatlandi süsika (Pollachius virens) püügi kohta Põhjameres. Selle nõuande põhjal ja pärast Norraga konsulteerimist tuleks põhjaatlandi süsika lubatud kogupüüki vastavalt muuta nii, et see oleks kooskõlas maksimaalse jätkusuutliku saagikusega.

(8)ICESi 12. aprilli 2019. aasta nõuande kohaselt ei tohiks kilu (Sprattus sprattus) püük Põhjameres ajavahemikul 1. juulist 2019 kuni 30. juunini 2020 ületada XXX tonni. Kilu püügi võimalused ICESi 2a rajoonis (Norra meri) ja ICESi 4. alapiirkonnas (Põhjameri) tuleks vastavalt kindlaks määrata.

(9)Rahvusvaheline Atlandi Tuunikala Kaitse Komisjon (ICCAT) võttis oma 21. erikohtumisel 2018. aastal vastu soovituse 18-02 Atlandi ookeani idaosas ja Vahemeres hariliku tuuni püügi mitmeaastase majandamiskava kohta. Kõnealune majandamiskava põhineb alalise uuringute ja statistikakomitee nõuandel koostada varude mitmeaastane majandamiskava 2018. aastaks, kuna kalavaru praegune seisund ei nõua enam hariliku tuuni varude taastamise kavas kehtestatud erakorralisi meetmeid (soovitus 17-17, millega muudetakse soovitust 14-04). Majandamiskavas võetakse arvesse eri tüüpi püügivahendite ja -tehnikate eripära. Seepärast on asjakohane vaadata läbi sätted püügikoormuse piirangute ja maksimaalse koguse kohta tuunikasvandustes.

(10)Määruses (EL) 2019/124 sätestatud püügi piirnorme kohaldatakse alates 1. jaanuarist 2019. Käesoleva määruse sätted, mis käsitlevad püügi piirnorme, peaksid seetõttu samuti kohalduma alates kõnealusest kuupäevast. Selline tagasiulatuv kohaldamine ei mõjuta õiguskindluse ja õiguspärase ootuse kaitse põhimõtteid, kuna asjaomased kalapüügivõimalused ei ole veel ammendatud.

(11)Määrust (EL) 2019/124 tuleks seetõttu vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1



Määrust (EL) 2019/124 muudetakse järgmiselt.

(1)Artikli 9 punkt a jäetakse välja.

(2)Määruse (EL) 2019/124 IA lisa muudetakse vastavalt käesoleva määruse lisale.

(3)IIA lisa jäetakse välja.

(4)IV lisa muudetakse vastavalt käesoleva määruse lisale.

Artikkel 2